Sveučilište Sjever, Trg dr. Žarka Dolinara 1,48000 Koprivnica, OIB: 59624928052, koje zastupa rektor prof. dr. sc. Marin Milković (u daljnjem tekstu: Sveučilište), i

**[PARTNER]**, OIB **[OSTALO]** (u daljnjem tekstu: student)

adresa: **[ADRESA]**, **[POSTA]**,

temeljem članka 18., 19. i 23. Pravilnika o studijima i studiranju sklapaju

**U G O V O R**

**o studiranju izvanrednog studenta**

**(akademska godina 2023./2024.)**

**Članak 1.**

(1) Predmet ovog Ugovora je reguliranje međusobnih prava i obveza između Sveučilišta i studenta.

(2) Ugovorne strane sporazumno utvrđuju da je student ispunio uvjete i kriterije za upis u **I. (prvu) godinu sveučilišnog** **diplomskog studija Ambalaža, recikliranje i zaštita okoliša** Sveučilišta Sjever, u akademskoj godini 2023./2024., **u statusu izvanrednog studenta**.

**Članak 2.**

(1) Sveučilište se obvezuje studenta upisati u I. (prvu) godinu sveučilišnog diplomskog studija, u statusu izvanrednog studenta i osigurati sveukupne uvjete studiranja na način kako je određeno studijskim programom, Statutom, Pravilnikom o studijima i studiranju i drugim općim aktima Sveučilišta.

(2) Sveučilište se obvezuje organizirati i provoditi nastavni i visokostručni rad u obrazovnim i znanstvenim područjima znanosti kojima pripada studij na koji je student upisan.

(3) Nastava na Sveučilištu organizirana je sukladno dnevnom rasporedu i to u prijepodnevnim i poslijepodnevnim terminima, kontaktno i online putem korištenja odobrenih interaktivnih alata i platformi.

(4) Student se obvezuje ispunjavati sve obveze izvanrednog studenta na način i u rokovima kako je to propisano Zakonom o visokom obrazovanju i znanstvenoj djelatnosti, Statutom, Pravilnikom o studijima i studiranju i drugim općim aktima Sveučilišta, te poštivati režim studija i opće akte Sveučilišta.

(5) Potpisom ovog Ugovora student prihvaća sve izmjene i dopune studijskog programa upisanog studija.

**Članak 3.**

(1) Prilikom upisa prve godine studija, student upisuje 60 ECTS bodova.

(2) Utvrđuje se da godišnja školarina za ak.god. 2023./2024. za studij iz članka 1. ovog Ugovora iznosi 978,17 € (7.370,00 kuna).

(3) Student se obvezuje na uplatu cjelokupnog iznosa godišnje školarine iz stavka 2. ovog članka.

**Članak 4.**

(1) Iznos školarine iz članka 3. stavka 2. ovog Ugovora uplaćuje se jednokratno ili u ratama sukladno Odluci o školarini i načinu plaćanja školarine za prve godine prijediplomskih, diplomskih i specijalističkih studija u ak.god. 2023./2024. od 6. srpnja 2023. (klasa: 602-04/23-01/16, ur.broj: 2137-0336-02-23-1, dalje: Odluka), na IBAN Sveučilišta broj: HR4923900011101386168.

(2) Ukoliko student školarinu plaća u ratama prilikom upisa obvezan je uz dokumentaciju za upis, dostaviti potvrđenu bjanko zadužnicu na iznos do 2.000,00 € (15.069,00 kuna), kao sredstvo osiguranja plaćanja te potvrdu o vlastitom zaposlenju ili zaposlenju jamca platca.

(3) Uz iznos školarine, student je obvezan uplatiti i troškove upisa u iznosu od 46,45 € (350,00 kuna) i dokaz o uplati dostaviti prilikom upisa.

(4) Račun za troškove upisa, školarine i druge popratne troškove Sveučilište se obvezuje dostaviti studentu putem email adrese domene – unin, koja se studentu dodjeljuje prilikom upisa. Student potpisom ovog Ugovora daje privolu na dostavu računa elektroničkim putem.

**Članak 5.**

(1) Potpisom ovog Ugovora student se obvezuje na uplatu cjelokupnog iznosa školarine sukladno čl. 3. i 4. ovog Ugovora.

(2) U iznimnim, opravdanim slučajevima, studentu se može odobriti povrat uplaćene školarine ukoliko zahtjev za raskid ugovora odnosno ispis sa studija, podnese najkasnije do početka nastave u upisanoj akademskoj godini uz obvezu naknade administrativnog troška ispisa. Pravo na povrat školarine ne uključuje pravo na povrat nastalih administrativnih troškova (trošak upisa).

(3) Pravo na povrat školarine do početka nastave ostvaruju isključivo studenti prve godine diplomskih studija.

(4) Student nema pravo na povrat već uplaćene školarine ako nakon početka nastave, u tijeku upisane akademske godine, odnosno u tijeku bilo koje sljedeće akademske godine studija odustane od studija, odnosno izvrši ispis sa studija.

(5) Kada student kasni sa ispunjenjem svojih financijskih obveza prema Sveučilištu, Sveučilište zadržava pravo teretiti studenta i za pripadajuću zakonsku zateznu kamatu.

(6) U slučaju raskida Ugovora, odnosno u slučaju da se student želi ispisati sa Sveučilišta, osim u slučaju iz stavka 2. ovog članka dužan je podmiriti sve financijske obveze nastale prema Sveučilištu Sjever te Sveučilište ima pravo zadržati do tada uplaćena sredstva kao i pravo naplate preostalog dijela nenaplaćenog iznosa školarine i eventualnih zakonskih zateznih kamata.

**Članak 6.**

(1) Student ima obvezu upisati razlikovne kolegije, ukoliko je obveza upisa razlikovnih kolegija utvrđena rješenjem pročelnika Odjela o obvezi upisa razlikovnih kolegija.

(2) U slučaju obveze upisa razlikovnih kolegija iz st. 1. ovog članka, student se obvezuje financijski podmiriti upisane razlikovne kolegije u iznosu utvrđenom Odlukom i rješenjem, jednokratno, najkasnije do 30.04.2024. godine.

(3) Potpisom Ugovora student se obvezuje na uplatu cjelokupnog iznosa za utvrđene i upisane razlikovne kolegije.

(4) Student nema prava na povrat već uplaćenog iznosa za utvrđene i upisane razlikovne kolegije ako nakon početka nastave, u tijeku upisane akademske godine, odnosno u tijeku bilo koje sljedeće akademske godine studija odustane od studija, odnosno izvrši ispis sa studija.

(5) Kada student kasni sa ispunjenjem svojih financijskih obveza prema Sveučilištu, Sveučilište zadržava pravo teretiti studenta i za pripadajuću zakonsku zateznu kamatu.

(6) U slučaju raskida Ugovora, odnosno u slučaju da se student želi ispisati sa Sveučilišta, dužan je podmiriti cjelokupni iznos financijskih sredstava razlikovnih kolegija kao i sve ostale financijske obveze nastale prema Sveučilištu Sjever.

**Članak 7.**

(1) Sveučilište Sjever osobne podatke studenta prikuplja temeljem zakonskih osnova utvrđenih Zakonom o visokom obrazovanju i znanstvenoj djelatnosti i drugih relevantnih zakonskih propisa iz područja znanosti i visokog obrazovanja i javnih ovlasti.

(2) Korištenje i obrada osobnih podataka koji se ne temelje na zakonskim osnovama i/ili ovom Ugovoru, podliježe davanju privole.

(3) Sveučilište Sjever obrađuje osobne podatke studenta u mjeri u kojoj je to potrebno za ispunjenje zakonom i drugim pravnim aktima utvrđenih obveza redovitog djelovanja Sveučilišta i provođenja aktivnosti visokog obrazovanja, te za ispunjenje obveza definiranih ovim Ugovorom.

(4) Osim za pravno utemeljene svrhe prikupljeni osobni podaci studenta neće se koristiti ni obrađivati u druge svrhe.

(5) Sveučilište Sjever postupa u skladu sa odredbama Opće uredbe o zaštiti podataka (Uredba EU 2016/679) i Zakona o provedbi Opće uredbe o zaštiti podataka (NN, br. 42/2018) te čuva povjerljivost svih osobnih podataka studenata koji se nalaze u zbirkama i evidencijama podataka koje vodi Sveučilište Sjever i za koje ostvaruje pravo i ovlast pristupa i obrade.

(6) Povjerljivost osobnih podataka studenta primjenjuje se i nakon prestanka statusa studenta odnosno prestanka ovlasti pristupa i obrade podataka po osnovi zakonom, ugovorom ili privolom utvrđenih svrha.

(7) Osobne podatke studenta kojima ima pravo i ovlast pristupa i obrade Sveučilište Sjever neće dostavljati/davati na korištenje niti na bilo koji drugi način učiniti dostupnima trećim (neovlaštenim) osobama, osim u slučajevima kada isto predstavlja izvršavanje zakonskih i drugih pravnih obveza Sveučilišta prema trećim ovlaštenim osobama, državnim tijelima i institucijama.

**Članak 8.**

Ugovorne su strane suglasne da će sve eventualne sporove po ovom Ugovoru pokušati riješiti sporazumno. Za slučaj spora proizašlog iz ovog Ugovora stranke ugovaraju nadležnost stvarno nadležnog suda u Varaždinu.

**Članak 9.**

Stranke iz ovog Ugovora suglasne su s njegovim sadržajem, te ga u znak prihvata, kao izraz njihove prave volje vlastoručno potpisuju.

Ovaj Ugovor sastavljen je u tri istovjetna primjerka, od kojih se, nakon potpisa, jedan uručuje studentu, a dva primjerka zadržava Sveučilište za svoje potrebe.

|  |  |
| --- | --- |
| SVEUČILIŠTE SJEVER:  rektor  \_\_\_\_\_\_\_\_\_\_\_\_\_\_\_\_\_\_\_\_\_\_  Prof.dr.sc. Marin Milković | STUDENT  \_\_\_\_\_\_\_\_\_\_\_\_\_\_\_\_\_\_\_\_\_\_\_  (vlastoručni potpis) |

U Varaždinu, \_\_\_\_\_\_\_\_\_\_\_\_\_\_\_\_\_\_\_\_\_\_ U Varaždinu, \_\_\_\_\_\_\_\_\_\_\_\_\_\_\_\_\_\_\_\_\_\_

(datum potpisa – Sveučilište) (datum potpisa – Student)

KLASA: **[KLASA]**

URBROJ: **[URBROJ]**